ΟΔΗΓΙΕΣ ΠΡΟΣ ΤΟ ΓΡΑΜΜΑΤΕΑ Θεσπίστηκε από το Δικαστήριο των ΕΖΕΣ στις 7 Απριλίου 1994

ΠΡΩΤΟ ΤΜΗΜΑ Αρμοδιότητες της Γραμματείας

Άρθρο 1

1. Η γραμματεία είναι ανοικτή για το κοινό από Δευτέρα μέχρι Παρασκευή από τις 9.00 μέχρι τις 12.00 και από τις 14.00 μέχρι τις 16.00 εκτός από τις επίσημες αργίες για τις οποίες αποφασίζει κάθε έτος το Δικαστήριο ΕΖΕΣ.

2. Όταν το Δικαστήριο συνεδριάζει δημοσίως, η γραμματεία ανοίγει για το κοινό οπωσδήποτε μισή ώρα πριν από την έναρξη της συνεδριάσεως.

Άρθρο 2

Ο γραμματεύς είναι υπεύθυνος για την τήρηση των φακέλων των εκκρεμών υποθέσεων και για τη συνεχή ενημέρωσή τους.

Άρθρο 3

1. Ο γραμματεύς είναι υπεύθυνος για τη σύνταξη των πρωτοτύπων των αποφάσεων σύμφωνα με τον Κανονισμό Διαδικασίας, τις οποίες υποβάλλει προς υπογραφή στους αρμόδιους δικαστές.

2. Ο γραμματεύς φροντίζει ώστε οι επιδόσεις, κοινοποιήσεις και γνωστοποιήσεις που προβλέπονται από τη συμφωνία των κρατών της ΕΖΕΣ για τη σύσταση Εποπτεύουσας Αρχής και Δικαστηρίου, από κάθε άλλη πράξη με την οποία παραχωρούνται αρμοδιότητες στο Δικαστήριο, καθώς και από τον Κανονισμό Διαδικασίας, να γίνονται σύμφωνα με τις διατάξεις του τελευταίου. Εκτός εάν προβλέπεται διαφορετικά από το άρθρο 75 παράγραφος 1, στο αντίγραφο της πράξεως προς επίδοση, κοινοποίηση ή γνωστοποίηση, ο γραμματεύς επισυνάπτει συστημένη επιστολή, την οποία υπογράφει και στην οποία σημειώνεται ο αριθμός της υποθέσεως, ο αριθμός του πρωτοκόλλου και συνοπτική ένδειξη της φύσεως της πράξεως. Αντίγραφο αυτής της επιστολής επισυνάπτεται στο πρωτότυπο.

3. Οι πράξεις της διαδικασίας και τα σχετικά με αυτή έγγραφα επιδίδοντα στους διαδίκους.

Αν κατατεθούν στη γραμματεία πολύ εκτεταμένα έγγραφα σ' ένα μόνο αντίγραφο, ο γραμματεύς, αφού συμβουλευτεί τον εισηγητή δικαστή, πληροφορεί τους διαδίκους με συστημένη επιστολή ότι μπορούν να λάβουν γνώση αυτών στη γραμματεία.

Άρθρο 4

1. Με αίτηση του ενδιαφερόμενου διαδίκου, χορηγείται απόδειξη παραλαβής κάθε διαδικαστικού εγγράφου που έχει κατατεθεί στη γραμματεία.

2. Εκτός εάν έχει δοθεί ρητή άδεια του προέδρου ή του Δικαστηρίου, ο γραμματεύς αρνείται την αποδοχή ή, ανάλογα με την περίπτωση, επιστρέφει αμελλητί, με συστημένη επιστολή, κάθε πράξη ή έγγραφο που δεν προβλέπεται από τον Κανονισμό Διαδικασίας ή που δεν έχει συνταχθεί στη γλώσσα που αναφέρεται στα άρθρα 25-27 του Κανονισμού Διαδικασίας.

3. Αν η ημερομηνία καταθέσεως στη γραμματεία ενός εγγράφου της διαδικασίας διαφέρει από την ημερομηνία εγγραφής του στο πρωτόκολλο, γίνεται σχετική μνεία στο έγγραφο της διαδικασίας.

Άρθρο 5

Ο γραμματεύς, αφού συμβουλευτεί τον πρόεδρο και τον εισηγητή δικαστή, παίρνει όλα τα αναγκαία μέτρα για την εφαρμογή της παραγράφου 6 του άρθρου 33 του Κανονισμού Διαδικασίας.

Ο γραμματεύς τάσσει την προθεσμία που προβλέπει το ανωτέρο άρθρο και την κοινοποιεί στον ενδιαφερόμενο με συστημένη επιστολή έναντι αποδείξεως παραλαβής.

Αν ο ενδιαφερόμενος δεν συμμορφωθεί με τις οδηγίες του γραμματέως, ο τελευταίος υποβάλλει το ζήτημα στον πρόεδρο του Δικαστηρίου.

Άρθρο 6

Στο τέλος του πρωτοτύπου της αποφάσεως γίνεται μνεία περί της αναγνώσεώς της σε δημόσια συνεδρίαση. Η μνεία αυτή, έχει ως εξής:

«Δημοσιεύτηκε σε δημόσια συνεδρίαση στο . . . την . . . (ημερομηνία)

>ΘΕΣΗ ΠΗΝΑΚΑ>

»

Άρθρο 7

1. Πριν από κάθε δημόσια συνεδρίαση του Δικαστηρίου, ο γραμματεύς συντάσσει έκθεμα της συνεδριάσεως, το οποίο περιλαμβάνει:

- την ημερομηνία, ώρα και τόπο της συνεδριάσεως,

- μνεία των υποθέσεων που θα εκφωνηθούν,

- τα ονοματεπώνυμα των διαδίκων,

- τα ονοματεπώνυμα και τις ιδιότητες των εκπροσώπων, συμβούλων και δικηγόρων των διαδίκων.

Το έκθεμα αναρτάται στην είσοδο της αίθουσας συνεδριάσεων.

2. Ο γραμματεύς συντάσσει τα πρακτικά κάθε δημόσιας συνεδριάσεως σύμφωνα με τα άρθρα 48 παράγραφος 2, 52 παράγραφος 7 και 59 παράγραφος 2 του Κανονισμού Διαδικασίας, τα οποία περιλαμβάνουν:

- την ημερομηνία και τον τόπο της συνεδριάσεως,

- τα ονοματεπώνυμα των μετεχόντων δικαστών και του παρισταμένου γραμματέως,

- μνεία της υποθέσεως,

- τα ονοματεπώνυμα των διαδίκων,

- τα ονοματεπώνυμα και τις διευθύνσεις κατοικίας των επροσώπων, συμβούλων και δικηγόρων των διαδίκων,

- τα ονοματεπώνυμα, ιδιότητες και τη διεύθυνση κατοικίας των μαρτύρων που εξετάστηκαν ή πραγματογνωμόνων που γνωμοδότησαν,

- μνεία των αποδείξεων που προσκομίστηκαν στη συνεδρίαση,

- μνεία των εγγράφων που κατατέθηκαν από τους διαδίκους κατά τη διάρκεια της συνεδριάσεως,

- όλες γενικά τις αποφάσεις που έλαβε το Δικαστήριο ή ο πρόεδρος του Δικαστηρίου κατά τη συνεδρίαση.

Αν η προφορική διαδικασία για την ίδια υπόθεση απατεί περισσότερες διαδοχικές συνεδριάσεις, μπορεί να συνταχθεί ένα μόνο πρακτικό.

Άρθρο 8

Ο γραμματεύς φροντίζει ώστε τα πρόσωπα ή τα όργανα, στα οποία έχει ενατεθεί η διεξαγωγή μιας έρευνας ή πραγματογνωμοσύνης, σύμφωνα με το άρθρο 53 του Κανονισμού Διαδικασίας, να διαθέτουν τα αναγκαία μέσα για την εκτέλεση του έργου που τους έχει ανατεθεί.

Άρθρο 9

Το αποδεικτικό νομιμοποιήσεως που προβλέπεται στο άρθρο 29(β) του Κανονισμού Διαδικασίας διαβιβάζεται στο σύμβουλο ή στο δικηγόρο, κατόπιν αιτήσεώς τους, αν αυτό είναι αναγκαίο για την ομαλή διεξαγωγή της δίκης.

Το αποδεικτικό νομιμοποιήσεως συντάσσεται από το γραμματέα.

ΔΕΥΤΕΡΟ ΤΜΗΜΑ Τήρηση του πρωτοκόλλου

Άρθρο 10

Ο γραμματεύς είναι υπεύθυνος για την ενημέρωση του πρωτοκόλλου των υποθέσεων που φέρονται ενώπιον του Δικαστηρίου.

Άρθρο 11

Όταν πρωτοκολληθεί ένα εισγωγικό δικόγραφο της δίκης, η υπόθεση παίρνει αύξοντα αριθμό και συνοδεύεται από σχετική ένδειξη είτε του ονοματεπώνυμου του προσφεύγοντος είτε του αντικειμένου του δικογράφου. Οι υποθέσεις αναφέρονται με τον αριθμό αυτό.

Η αίτηση ασφαλιστικών μέτρων παίρνει τον ίδιο αριθμό με την κύρια υπόθεση και ακολουθείται από το γράμμα «R».

Άρθρο 12

Οι σελίδες του πρωτοκόλλου αριθμούνται εκ των προτέρων.

Κατά περιοδικά διαστήματα, το πρωτόκολλο θεωρείται και μονογραφείται από τον πρόεδρο και το γραμματέα στο περιθώριο της τελευταίας εγγραφής.

Άρθρο 13

Στο πρωτόκολλο καταχωρίζονται τα διαδικαστικά έγγραφα τα σχετικά με τις υποθέσεις που φέρονται ενώπιον του Δικαστηρίου, και ιδίως τα έγγραφα που κατατίθενται στη δικογραφία από τους διαδίκους και οι επιδόσεις που γίνονται από το γραμματέα.

Το συνημμένα στα έγγραφα της διαδικασίας καταχωρίζονται χωριστά, εφόσον δεν κατατίθενται συγχρόνως με το κύριο έγγραφο.

Άρθρο 14

1. Οι εγγραφές γίνονται κατά συνέχεια και με τη σειρά της προσκομίσεως των εγγράφων προς εγγραφή. Οι εγγραφές αριθμούνται κατ' αύξοντα αριθμό και χωρίς χάσματα.

2. Η εγγραφή γίνεται αμέσως μετά την κατάθεση των διαδικαστικών εγγράφων στη γραμματεία.

Όταν η πράξη προέρχεται από το Δικαστήριο η εγγραφή της γίνεται την ίδια ημέρα που έκδόθηκε.

3. Η εγγραφή περιέχει τα αναγκαία στοιχεία για τον προσδιορισμό του εγγράφου και ιδίως:

- την ημερομηνία εγγραφής,

- τη μνεία της υποθέσεως,

- τη φύση του εγγράφου,

- την ημερομηνία του εγγράφου.

4. Όταν παρίσταται ανάγκη διορθώσεων, γίνεται σχετική σημείωση στο περιθώριο, που μονογραφείται από το γραμματέα.

Άρθρο 15

Ο αριθμός της σειράς εγγραφής κάθε πράξεως που προέρχεται από το Δικαστήριο σημειώνεται στην πρώτη σελίδα της.

Σημείωση της εγγραφής στο πρωτόκολλο γίνεται στο πρωτότυπο κάθε εγγράφου που καταθέτουν οι διάδικοι, με επίθεση σφραγίδας που περιλαμβάνει στη γλώσσα της διαδικασίας το ακόλουθο κείμενο:

«Η εγγραφή στο πρωτόκολλο του Δικαστηρίου της ΕΖΕΣ φέρει τον αριθμό . . . ημερομηνία . . . 19. . . ».

Η σημείωση αυτή υπογράφεται από το γραμματέα

ΤΡΙΤΟ ΤΜΗΜΑ Κανονισμός τελών γραμματείας και δικαστικών εξόδων

Άρθρο 16

Μόνο τα τέλη γραμματείας που αναφέρονται σ' αυτό το τμήμα μπορούν να εισπραχθούν.

Άρθρο 17

Η πληρωμή των τελών της γραμματείας γίνεται είτε τοις μετρητοίς στο ταμείο του Δικαστηρίου είτε με λογιστική μεταφορά για λογαριασμό του Δικαστηρίου στην τράπεζα που μνημονεύεται στην ειδοποίηση πληρωμής.

Άρθρο 18

Αν στο διάδικο που οφείλει τέλη γραμματείας χορηγηθεί το ευεργέτημα πενίας, εφαρμόζονται οι διατάξεις της παραγράφου 8 του άρθρου 72 του Κανονισμού Διαδικασίας.

Άρθρο 19

Τα τέλη γραμματείας είναι τα ακόλουθα:

α) 300 ελβετικά φράγκα κατά σελίδα, για έκδοση κεκυρωμένου αντιγράφου αποφάσεως, δικογράφου ή πρακτικών, για απόσπασμα του πρωτοκόλλου του Δικαστηρίου, για ακριβές αντίγραφο του πρωτοκόλλου του Δικαστηρίου ή για ακριβές αντίγραφο που εκδίδεται σε εφαρμογή του άρθρου 68(β) του Κανονισμού Διαδικασίας καθώς και για άλλα αντίγραφα 7

β) για μεταφράσεις που γίνονται κατ' εφαρμογή του άρθρου 68(β) του Κανονισμού Διαδικασίας, το πραγματικό κόστος βαρύνει το Δικαστήριο 7 ωστόσο δεν μπορεί να υπερβαίνει τα 150 ελβετικά φράγκα κατά σελίδα.

Άρθρο 20

Στις περιπτώσεις που, κατ' εφαρμογή των παραγράφων 3 του άρθρου 52, 1 του άρθρου 57 και 8 του άρθρου 78 του Κανονισμού Διαδικασίας, ζητείται προκαταβολή από το ταμείο του Δικαστηρίου, ο γραμματεύς προσκαλεί τον ενδιαφερόμενο να του υποβάλει αναλυτική κατάσταση των εξόδων για τα οποία ζητείται η προκαταβολή.

Οι μεν μάρτυρες υποβάλλουν δικαιολογητικά για τα διαφυγόντα κέρδη τους, οι δε πραγματογνώμονες πίνακα αμοιβής για τις εργασίες τους.

2. Ο γραμματεύς δίνει εντολή για την καταβολή από το ταμείο του Δικαστηρίου των ποσών που οφείλονται, σύμφωνα με την προηγούμενη παράγραφο, έναντι εξοφλητικής αποδείξεως ή αποδείξεως λογιστικού διακανονισμού.

Σε περίπτωση που ο γραμματεύς κρίνει ότι το ζητούμενο ποσό είναι υπερβολικό, μπορεί να το μειώσει αυτεπαγγέλτως ή να το κατανείμει σε δόσεις.

3. Ο γραμματεύς δίνει εντολή για την απόδοση από το ταμείο του Δικαστηρίου των εξόδων που προκλήθηκαν από την αίτηση ενεργείας διαδικαστικών πράξεων και οφείλονται, σύμφωνα με το άρθρο 58 παράγραφος 4 του Κανονισμού Διαδικασίας, στην αρχή που υποδεικνύεται από την αρμόδια αρχή, η οποία αναφέρεται στο άρθρο 58 παράγραφος 3, του εν λόγω Κανονισμού. Η απόδοση αυτών των εξόδων γίνεται στο νόμισμα του ενδιαφερόμενου κράτους έναντι αποδείξεως λογιστικού διακανονισμού.

4. Ο γραμματεύς δίνει εντολή για την πληρωμή από το ταμείο του Δικαστηρίου της προκαταβολής που αναφέρεται στο άρθρο 78 παράγραφος 8 πρώτο και δεύτερο εδάφιο του Κανονισμού Διαδικασίας, σύμφωνα με όσα ορίζονται στο δεύτερο εδάφιο της παραγράφου 2 του παρόντος άρθρου.

Άρθρο 21

1. Όπου συντρέχει περίπτωση αναλήψεως των ποσών που καταβάλλονται λόγω του ευεργετήματος της πενίας που προβλέπεται στην παράγραφο 8 του άρθρου 72 του Κανονισμού Διαδικασίας, αυτά τα ποσά ζητούνται με συστημένη επιστολή που υπογράφει ο γραμματεύς. Η επιστολή αυτή καθορίζει, εκτός από το ύψος του ποσού που πρέπει να αποδοθεί, τον τρόπο και την προθεσμία καταβολής.

Η ίδια διάταξη ισχύει σε περίπτωση εφαρμογής του άρθρου 68(α) του Κανονισμού Διαδικασίας και των παραγράφων 1, 3 και 4 του άρθρου 20 των οδηγιών αυτών.

2. Αν τα απαιτηθένται ποσά δεν καταβληθούν εντός της προθεσμίας που έταξε ο γραμματεύς, ο τελευταίος ζητεί από το Δικαστήριο την έκδοση εκτελεστής διατάξεως και την αναγκαστική της εκτέλεση κατά τους όρους του άρθρου 110 της συμφωνίας για τον Ευρωπαϊκό Οικονομικό Χώρο.

Αν ένας διάδικος καταδικάστηκε με απόφαση ή διάταξη σε πληρωμή του εξόδων στο ταμείο του Δικαστηρίου, ο γραμματεύς ζητεί την είσπραξη των εξόδων αυτών με αναγκαστική εκτέλεση, εφόσον η καταβολή δεν γίνει εντός της προθεσμίας που έχει ταχθεί.

ΤΕΤΑΡΤΟ ΤΜΗΜΑ Δημοσιεύσεις του Δικαστηρίου

Άρθρο 22

Ο γραμματεύς είναι υπεύθυνος για τις δημοσιεύσεις του Δικαστηρίου.

Άρθρο 23

Εκτός από αντίθετη απόφαση, η Συλλογή της Νομολογίας του Δικαστηρίου της ΕΖΕΣ δημοσιεύεται με τις αποφάσεις, συμπεριλαμβανομένων των προτάσεων του Δικαστηρίου, καθώς και με τις προσωρινές διατάξεις που εκδόθηκαν κατά τη διάρκεια του ημερολογιακού έτους.

Άρθρο 24

Ο γραμματεύς φροντίζει για τη δημοσίευση στο τμήμα ΕΟΧ και στο Συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων:

α) του Κανονισμού Διαδικασίας, των τροποποιήσεων και διορθώσεών του 7

β) των ανακοινώσεων που αφορούν τις υποθέσεις που έχουν κατατεθεί, σύμφωνα με την παράγραφο 6 του άρθρου 14 του Κανονισμού Διαδικασίας 7

γ) των ανακοινώσεων που αφορούν τη διαγραφή υποθέσεων από το πρωτόκολλο 7

δ) του διατακτικού κάθε αποφάσεως, συμπεριλαμβανομένων των προτάσεων των προσωρινών διατάξεων, εκτός από αντίθετη απόφαση του Δικαστηρίου 7

ε) της συνθέσεως του Δικαστηρίου 7

στ) του διορισμού του προέδρου του Δικαστηρίου 7

ζ) του διορισμού του γραμματεώς 7

η) του διορισμού του βοηθού γραμματέως.

Τελικές διατάξεις

Άρθρο 25

Οι παρούσες οδηγίες το κείμενο των οποίων είναι αυθεντικό στην αγγλική, θα μεταφράζονται από το Δικαστήριο στη φινλανδική, γερμανική, ισλανδική, νορβηγική και σουηδική γλώσσα και θα δημοσιεύονται στο τμήμα ΕΟΧ και στο Συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.